Jonas Dahl (SF), 2011-02-03:
Jeg vil spare folk for at gennemgå alle 18 punkter i det lovforslag, som vi overordnet set fra SF's side gerne vil modtage positivt.
Men jeg vil gerne dykke ned i to ting, som for mig at se er der, hvor der kan være problemer.
Den ene ting er sådan set meget i tråd med det, den forrige ordfører også var inde på, og det drejer sig om ophævelsen af de naturlige forsyningsområder.
Som Danmarks Apotekerforening også beskriver i deres høringssvar, kan afskaffelsen af dette betyde, at vi får landsdækkende apoteker.
Og det, man selvfølgelig også kan have en frygt for, er, at der kommer nogle landsdækkende apoteker, som kommer til at varetage håndkøbsudsalget i hele landet, og så er spørgsmålet, hvilke konsekvenser det så vil få for de enkelte apoteker f.eks. i udkantsområderne, hvis man nu pludselig skal til at konkurrere med håndkøbsudsalg fra et større apotek fra en af de større byer.
Det er også den samme kritik, som både Pharmadanmark og Danske Regioner påpeger i deres høringssvar, nemlig at det er en udfordring at sikre, at vi i hvert fald fastholder eller sikrer, at apotekerne i udkantsområderne og de tyndt befolkede områder fortsat har deres eksistensberettigelse.
Det er for mig at se et af de helt afgørende punkter, som vi bliver nødt til at have en afklaring på, fordi det er en berettiget bekymring, når man nu både ser sygehuslukninger og også har en diskussion om det præhospitale, altså ambulanceberedskabet.
Hvis man også skal se på, at det lokale apotek også er ved at lukke ned, jamen så er der en meget stor udfordring.
Jeg tror ikke, ministeren har den intention, og derfor tror jeg, det er meget vigtigt også at overveje, hvilke konsekvenser der kan være ved at ophæve de naturlige forsyningsområder.
Den anden ting, som jeg vil dykke ned i, er, som Dansk Folkepartis ordfører jo også var inde på, at det undrer, at man nu gentagne gange har set, bl.a. i Lyngby og så sent som i går aftes i TV 2 i Ringkøbing, rigtig gode eksempler på, hvordan farmaceuter ansat på apoteker i den enkelte kommune bidrager til at sikre medicinhåndtering, som netop sikrer, at den ældre eller den yngre for den sags skyld, altså at de borgere, der får mange medicinpræparater, faktisk får en vejledning i at tage præparaterne på rette tidspunkt, og også sikrer, at der ikke er præparater, som har modsatrettede virkninger.
Det problem er for SF meget centralt, og det håber jeg også at vi i den videre udvalgsbehandling kan få ministeren med på, i hvert fald om ikke andet få til at kigge nærmere på, for det er en meget, meget central problemstilling, som man jo også i Danske Regioners udspil fra i fredags var inde på.
Problemerne med Danske Regioners udspil er bare, at Danske Regioner ikke er i stand til at løfte den opgave, der ligger i kommunalt regi, og så får vi en diskussion mellem kommuner og regioner.
Og nu sidder vi netop her i Folketinget og kigger på apotekerloven.
Så vil det være oplagt at se på den her problemstilling, når vi har åbnet lovgivningen.
Men med de bemærkninger vil jeg sige, at der er mange af de andre – det er så de andre 17 – punkter i lovforslaget, som jeg sådan set stiller mig meget positivt over for.
Så derfor er der en overordnet positiv tilbagemelding fra SF, men i forhold til forsyningsområderne har vi en række spørgsmål, som jeg håber at ministeren kan belyse senere.
Og så håber jeg også, at ministeren vil være med til at overveje, om ikke vi yderligere skal se på en tilføjelse, således at der åbnes for, at apotekernes farmaceuter i højere grad kan indgå i et samarbejde med de kommunale institutioner eller måske ligeledes opfordres til det, således at vi sikrer en bedre medicinhåndtering.